અમદાવાદ: વલસાડના ભાજપના સાંસદ ડો. કે.સી. પટેલ પર મહિલાએ મૂકેલા બળાત્કારના આરોપ બાદ સાંસદે દિલ્હી પોલીસમાં પોતાને એક ગેંગે હની ટ્રેપમાં ફસાવી દીધા હોવાની ફરિયાદ નોંધાવી છે. જેને પગલે દિલ્હી પોલીસે મહિલા વકીલની ગાઝિયાબાદ સ્થિત તેના નિવાસ સ્થાનેથી અટકાયત કરી છે. સાંસદે આક્ષેપ કર્યો છે કે આ ગેંગ એક મહિલા ચલાવી રહી છે. તેમને કેફી પીણુ પીવડાવ્યું હતું અને પછી મહિલા સાથે વાંધાજનક સ્થિતિમાં તેમની ફિલ્મ ઊતારી લેવાઈ છે. હવે આ મહિલા પાંચ કરોડ રૂપિયા માગી રહી છે. સાંસદની ફરિયાદ બાદ સ્વયં આ મહિલા મીડિયા સમક્ષ આવી હતી અને તેણે સાંસદના આક્ષેપને નકારી કાઢી જણાવ્યું હતું કે સાંસદે તેને ડરાવીને ધમકાવીને અનેક વાર તેના પર બળાત્કાર કર્યો હતો.